Πανθηραϊκός Α.Ο.

Ο Πανθηραϊκός Αθλητικός Όμιλος είναι αθλητικός σύλλογος με έδρα τη Σαντορίνη. Ιδρύθηκε το 1969 αλλά ως επίσημο έτος ίδρυσής του θεωρείται το 1970. Έχει χρώματα κυανόλευκα και έμβλημα το περίγραμμα του νησιού και την επιγραφή της ονομασίας του. Διατηρεί τμήματα ποδοσφαίρου, ενώ στο παρελθόν διατηρούσε και τμήμα στίβου.

Η ποδοσφαιρική ομάδα έχει αγωνιστεί για πολλές σεζόν στη Δ΄ Εθνική καθώς και στη Γ΄ Εθνική. Οι εντός έδρας αγώνες της διεξάγονται στο Δημοτικό Γήπεδο Πανθηραϊκού, το οποίο έχει χλοοτάπητα και χτιστή κερκίδα. Αυτή την περίοδο ο Πανθηραϊκός συμμετέχει στα τοπικά πρωταθλήματα της Ε.Π.Σ Κυκλάδων.

 Ιστορία  
Η πρώτη αναφορά για τον Πανθηραϊκό είναι η συμμετοχή του σε τουρνουά ανεξαρτήτων ομάδων τον Ιούλιο του 1969 στην Αθήνα, στο οποίο μεταξύ άλλων αντιμετώπισε το Κερατσίνι, το Ζωγράφου, τον Ταξιάρχη Αλσούπολης, τον Αίνο Πετρούπολης και τον Κεραμεικό."Αθλητική Ηχώ", 27/7/1969, σ. 6. Το Μάιο του 1971 αναφέρεται πως νίκησε σε φιλικά ματς τον ΑΟ Ίου 1-0, τον Πανναξιακό με 2-1 στη Νάξο και την ομάδα του γαλλικού πολεμικού πλοίου "Ρίν" με 2-1, σε έναν αγώνα που παρακολούθησαν χίλιοι και πλέον φίλαθλοι. Στο ματς αυτό η σύνθεση της ομάδας ήταν: Μάρκου, Φυλίτσης, Μενδρινός, Σορώτος, Καφιέρης, Ζώρζος, Γαβαλάς, Συρίγος, Δαρζέντας (Φύτρος), Σιγάλας (Μπίραλης)."Αθλητική Ηχώ", 1/6/1971, σ. 2.

Το καλοκαίρι του 1972 υπέβαλε αίτηση ένταξης στην Ε.Π.Σ. Πειραιώς, στην οποία μετείχαν ήδη ο Α.Ο. Σύρου και ο Αστήρ Σύρου. Όμως, η αποχώρηση του ΑΟ Μυκόνου από την ΕΠΣΠ την προηγούμενη σεζόν έκανε επιφυλακτική την Ένωση Πειραιά να επεκταθεί προς τις Κυκλάδες. Έγιναν κάποιες ενέργειες μήπως δημιουργηθεί Όμιλος Κυκλάδων στην Γ΄ κατηγορία της ΕΠΣΠ αλλά δεν βρέθηκε τρόπος να επιλυθούν το οικονομικό ζήτημα της κάλυψης των εξόδων μετακίνησης και το τεχνικό (δρομολόγια πλοίων κλπ). Έτσι το αίτημα απορρίφθηκε και ο Πανθηραϊκός, όπως και οι άλλες κυκλαδίτικες ομάδες, περιορίστηκε μόνο σε περιστασιακά φιλικά παιχνίδια."Θλίψις και απογοήτευσις στις Κυκλάδες", "Αθλητική Ηχώ", 16/9/1972, σ. 6.

Το 1980 ιδρύεται η Ε.Π.Σ. Κυκλάδων, οπότε λύνεται το πρόβλημα της συμμετοχής της ομάδας σε επίσημο πρωτάθλημα."Στο πρωτάθλημα Κυκλάδων: Ο Πανθηραϊκός έτοιμος για τη μάχη", "Αθλητική Ηχώ", 21/12/1980, σ. 5. Έκτοτε μετέχει στην Α΄ κατηγορία της ΕΠΣΚ έχοντας πρωταγωνιστικό ρόλο. Έχει κατακτήσει δυο φορές το πρωτάθλημα και μια φορά το κύπελλο Κυκλάδων. Το 1985 ως πρωταθλητής Κυκλάδων ανέβηκε στο μετείχε στη Δ΄ Εθνική. Το 1988, μετά το πρωτάθλημα Κυκλάδων, πήρε τον τίτλο στον όμιλό του στο Ειδικό ερασιτεχνικό πρωτάθλημα ποδοσφαίρου και κέρδισε εκ νέου την άνοδο στη Δ΄ Εθνική, στην οποία αυτή τη φορά παρέμεινε για έξι συνεχείς σεζόν ως το 1994. Τον Δεκέμβριο του 2015, η ομάδα ανακοίνωσε τη μεγαλύτερη μεταγραφή τον Κυκλάδων, όπως χαρακτήρισε τη μεταγραφή αυτή, ο πρόεδρος της ομάδας, Νίκος Καμπουράκης, υπογράφοντας συμβόλαιο με τον Μάριο Μπρέσκα. Την περίοδο 2015-2016 ο Πανθηραϊκός κατέκτησε το πρωτάθλημα και το κύπελλο Κυκλάδων και εξασφάλισε την άνοδό του στην Γ΄Εθνική, μετά από τους ειδικούς αγώνες μπαράζ με αντιπάλους τους πρωταθλητές Δωδεκανήσων, Χίου και Λέσβου. Στη Γ Εθνική αγωνίστηκε με μεγάλη επιτυχία από το 2016 έως και το 2020, πραγματοποιώντας αξιοσημείωτες πορείες και τερματίζοντας πάντα στα υψηλά στρώματα της βαθμολογίας.

Το καλοκαίρι του 2020 και έπειτα από 4 συνεχόμενες παρουσίες στο πρωτάθλημα της Γ΄ Εθνικής ο Πανθηραϊκός αποφάσισε να συμμετέχει στη συνεργασία πέντε συλλόγων της Σαντορίνης και τη δημιουργία του Α.Σ. Σαντορίνη 2020.«Ο Α.Σ. Σαντορίνης 2020 και τα νέα ονόματα του Πύργου και του Καρτεράδου»  sportcyclades.gr , 1 Ιουνίου 2020 Ο νέος σύλλογος προήλθε από μετονομασία της Θύελλας Καμαρίου«Ολοκληρώθηκαν τα διαδικαστικά στη Σαντορίνη 2020, εκλογές στις 26 Ιουλίου»  sportcyclades.gr , 11 Ιουλίου 2020 που συνέχισε στο πρωτάθλημα της Γ΄ Εθνικής, ενώ ο Πανθηραϊκός συνέχισε κανονικά τη λειτουργία του καθώς συμμετέχει ανελλιπώς στα τοπικά και σε όλα τα αναπτυξιακά πρωταθλήματα της ΕΠΣ Κυκλάδων.

 Τίτλοι – Διακρίσεις 
 Πρωταθλητής Κυκλάδων (3): 1985, 1988, 2016
 Κυπελλούχος Κυκλάδων (3): 1989. 2016, 2019
 Φιναλίστ Κυπέλλου Κυκλάδων (3): 1992, 2005, 2018.
 Πρόκριση μέχρι και Δ΄ φάση Κυπέλλου Ελλάδος 2019-2020. 

 Στην Δ΄ Εθνική 
 1985-86 (1ος όμιλος): 15η θέση/19 ομ., 29 β., 48-55 γκολ
 1988-89 (4ος όμιλος): 8η θέση/18 ομ., 40 β., 51-38 γκολ
 1989-90 (5ος όμιλος): 4η θέση/19 ομ., 40 β., 52-35 γκολ 
 1990-91 (7ος όμιλος): 13η θέση/22 ομ., 45 β., 55-51 γκολ
 1991-92 (2ος όμιλος): 9η θέση/17 ομ., 32 β., 56-47 γκολ
 1992-93 (2ος όμιλος): 3η θέση/16 ομ., 51 β., 55-33 γκολ
 1993-94 (2ος όμιλος): 9η θέση/16 ομ., 44 β., 38-43 γκολ

 Στην Γ΄ Εθνική 
 2016-17 (4ος όμιλος): 8η θέση/15 ομ., 32 β., 28-32 γκολ
 2017-18 (7ος όμιλος): 2η θέση/11 ομ., 32 β., 25-15 γκολ
 2018-19 (7ος όμιλος): 4η θέση/12 ομ., 34 β., 28-19 γκολ 
 2019-20 (5ος όμιλος): 6η θέση/14 ομ., 35β., 22-17 γκολ

 Στίβος 

Ο Πανθηραϊκός ανήκει στην "ΕΑΣ ΣΕΓΑΣ Κυκλάδων". Έχει πάρει μέρος στους Αιγαιοπελαγίτικους Αγώνες Στίβου, ενώ διοργανώνει αθλητικές εκδήλωσεις για εφήβους-παίδες αθλητές/αθλήτριες.

 Παραπομπές 

 Πηγές 
 "Ματιές στα σπορ", τεύχη: 27/1987 και 27/1990 ως 31/1994.

 Εξωτερικοί σύνδεσμοι 
 Επίσημος ιστότοπος του Πανθηραϊκού Α.Ο.


Κατηγορία:Αθλητικοί σύλλογοι Σαντορίνης
Κατηγορία:Ιδρύσεις αθλητικών συλλόγων το 1969
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1969